정조 9년
乙巳正月初十日辰時。上御誠正閣。大臣備局堂上引見入侍時。領議政徐命善。左議政洪樂性。行司直鄭尙淳金魯鎭。仁陵君李在協。行戶曹判書鄭一祥。行副司直徐有隣。知敦寧徐浩修。江華留守嚴璹。開城留守尹塾。刑曹判書趙時俊。禮曹判書鄭昌順。行副司直蔡弘履徐有大。右承旨趙鼎鎭。修撰申耆。假注書朴蓍壽。事變假注書李德鉉。記注官金健修金鳳顯。以次進伏訖。命善等進前曰。春寒尙峭。聖體。若何。上曰。一樣矣。命善等曰。王大妃殿氣候。何如。上曰。一樣矣。命善等曰。惠慶宮氣候。何如。上曰。一樣矣。上曰。親試。旣命兼行抄啓。試官率應製文臣。使卽入來。健修承命出。與試所承旨洪秀輔李兢淵。試官吳載純徐有防徐龍輔及應製文臣偕入。試官及應製人就拜位。行四拜後。載純等。以次陞殿進伏。上曰。歲首賓對。諸備堂事當一齊進參。而懸病者。若是夥然。果何故也。命善曰。或有實病。而亦多無故懸頉者。此亦紀綱所係。故俄不得不請牌矣。上曰。訓將兵判之不入來。未知有何可執之義耶。無故行公者。每多偃便如此。今日紀綱。誠末如之何矣。且以昨夜吏曹參議事言之。忽稱家在城外者。又何故耶。兢淵曰。此是院隷誤傳之致云矣。上曰。試官中。朴祐源。何不入來。有防曰。以本職違牌之故。不得入來矣。上曰。廟謨陳之。命善曰。此守禦使鄭尙淳狀啓也。以爲本廳屬三營束伍及左右部牙兵等。今春合操。請令廟堂稟旨分付。此摠戎使李昌運狀啓也。以爲本廳屬坡州長湍今年春操。請令廟堂稟旨分付。此開城留守尹塾狀啓也。以爲本營軍兵。今春習操。請令廟堂稟旨分付。此江華留守嚴璹狀啓也。以爲本營軍兵及外四營軍兵春操。依定式設行。統禦營所管畿海兩道舟師春操則合設。而合操若停止。則或令各操設行。今春兩度舟師。合設於臣營前洋事。請令廟堂稟旨分付。此永宗僉使李禹鉉狀啓也。以爲今春陸操。請令廟堂稟旨分付。此黃海兵使任嵂狀啓也。以爲今春習操及巡點等事。請令廟堂稟旨分付。此南兵使李明運狀啓也。以爲明春三甲左右營習操。及南各營所管各色鎭官門聚點。請令廟堂稟旨分付。此洪忠兵使李潤禧狀啓也。以爲今春習操巡歷。及各鎭營將巡點。請令廟堂稟旨分付。此前統制使李漢昌狀啓也。以爲兩南舟師。今春合操。依例設行事。請令廟堂稟旨分付。此慶尙左兵使李仁秀狀啓也。以爲束伍軍兵春操及營將巡點。請令廟堂稟旨分付。此慶尙右兵使申㬚狀啓也。以爲今春習操及營城將節制使巡點。請令廟堂稟旨。分付矣。畿內海西。纔經勅使。戎政雖重。民力宜顧。關北則向來北兵營習操。旣有特停之命。一道之內。南北不可異同。毋論水陸操合操各操。竝姑停止。至於三南操鍊之不行。今已多年。當此稍稔之時。亦不可一向停免。竝依例擧行之意。分付。何如。上曰。依爲之。三南習操。亦停止。可也。命善曰。今此停操之命。旣出於軫念民弊之聖意。營將巡點。官門聚點。一體停止。而軍伍之闕額。軍器之破傷。則勿以停操放心。各別査實。隨卽塡補事。申飭各道。何如。上曰。依爲之。竝出擧條命善曰。此源春監司徐鼎修狀啓也。以爲鬱陵島搜討。間一年擧行。自是定式。而嶺東諸邑。纔經大賑。昨年穡事。又未免歉。今春搜討。何以爲之云矣。搜討往來時。民弊不少。故道臣狀辭。不無請停之意。且再昨年。旣行搜討。則與屢年停闕有異。今春則勿爲擧行事。分付。何如。上曰。依爲之。出擧條上命載純。書親試書題訖。載純曰。應製文臣中。趙濟魯。以親病。鄭萬始。以本職撕捱。竝皆來待於闕外。而不得入來云矣。上曰。鄭萬始事。豈不可怪乎。初無情勢之難進。而飭敎之下。如是逡巡。大關分義矣。命善曰。近來銓郞之厭避。已成俗套。一經淸顯之後。必欲圖免。誠可寒心矣。上曰。鄭萬始之爲人則固沖澹。而今番去就。太沒着落矣。仍命書傳敎曰。年少名官。處義不當若是。此路一開。孰肯出入銓地。況淸顯。渠自兜攬勞役。反欲巧避。寧有如許事體。自有年前一銓郞事。壞棄格例。大關紀綱。一猶可怪。又豈可任渠所爲。吏曹佐郞鄭萬始拿處。今日抄啓文臣親試。又復懸頉。尤極駭然。使之申飭應試。呈券後。捧傳旨。上謂魯鎭曰。領府事病勢。其間加減。果何如。魯鎭曰。以有變動而猶不可謂之脫危矣。上命領府事家。更遣御醫不離看病。出榻敎鼎鎭曰。備局堂上鄭昌聖。承牌入來云矣。上命入侍。德鉉承命出。與之偕入進伏。命善曰。卽見賑恤廳所報。則以爲身軍米布半減代。自廟堂分排區劃。而至於米條。待上納。分送計料矣。湖南則定軍作米二千九百二十二石上納一款。自本道狀聞還寢。其代。趁卽區劃。以爲給代之地云矣。米條給代。係是不可已之事。而三千石穀物。勿論京外。實無從他移劃之路。湖南船運。雖已還寢。自該廳依貢物外授例。分送於各其軍門。竝與船雜費受出。自京中換貿。以爲支放之資。則事甚便宜。以此分付賑廳及各該軍門。何如。上曰。依爲之。出擧條上謂有大曰。自軍門貿米支放。果無難便之端耶。有大曰。在本營。別無所害矣。上曰。若或下送營校於本道。受價貿來。則亦不無貽弊之慮。待本道代錢上送。自軍門換貿於京中。則果可以彼此兩便耶。有大曰。然矣。命善曰。卽見兵曹所報。則以爲今番各道軍布。折半蕩減之時。資裝布四十五同。亦入其中。而給代則不爲區劃。曹儲匱乏。經用難繼。資裝布四十五同代。卽爲區劃。以爲繼用之地云矣。資裝保之當初見漏。雖緣該曹之不能致察。今若仍以置之。不爲給代。則兵曹經用之半萬兩耗縮。亦屬可悶。其代以訓局還納關西木。稱此數劃給。俾卽取來補用事。分付。何如。上曰。依爲之。出擧條命善曰。訓鍊大將具善復。向來堂疏以後。過自處義。知事例銜。初不祗肅。訓局緊務。全然抛置。揆以事體。殊甚未安。今則日月稍久。廉隅之伸。不可一任其引。以貽瘝曠之弊。訓鍊大將具善復。從重推考。申飭行公。何如。上曰。依爲之。雖是崇品重臣。武將事體。自有別焉。因一微事。便欲自劃。則元戎重任。其將移授。由前由後。不宜一任其逡巡。爲先從重推考。卽爲牌招入侍。可也。出擧條命善曰。長津僉使。旣已變通差出。行將赴任矣。今當役始之初。多有措處之方。而合行事宜。令道帥臣商度講定。成節目啓聞。然後方自廟堂參商添刪。覆奏施行。爲先以此意。行會於咸鏡監司南兵使處。待新僉使到任。探問事情。採取意見。成書一通節目。卽爲論理啓聞事。分付。何如。上曰。依爲之。南兵使瓜滿之代。今日政擇差。待下批使之不多日內辭朝。到任後親審形便。具意見。竝與事目。後錄狀聞事。分付。可也。出擧條命善曰。前全羅監司趙時偉。銓曹則久次也。亞卿則前望也。且其器局地望。不可置諸下大夫之列。今當遞藩還朝之日。合有陞品擢用之道。故敢達矣。上曰。依爲之。出擧條上曰。趙時偉曾入同春秋望乎。命善曰。然矣。命善曰。金吾開坐。久未爲之。滯囚。誠可悶矣。判義禁鄭一祥。本職旣是劇務。兼帶自多相妨。今姑許遞。何如。上曰。依爲之。滯囚可悶。今日政擬入。可也。出擧條上命和順縣監林性運當日辭朝。出榻敎命善曰。會寧府使金海柱。高嶺僉使黃命耇。以淸差出來時。馬數地名誤報事。帥臣狀罷矣。事係邊情。烏得無罪。而但會寧。以六鎭雄府。近甚凋殘。前府使到任數日。旋卽陞遷。今又未及半年。遽然遞易。則迎送之貽弊。有不可勝言。且其本事。不過文牒間差錯。別無彼此生梗之端。付諸眚災。容有可恕。會寧前府使金海柱。今姑仍任。高嶺前僉使黃命耇。便是同罪。一體仍任。何如。上曰。本府事勢。旣如此。邊倅遞易。可悶。罪亦微眚。勿罷。與高嶺僉使黃命耇。竝仍任。可也。出擧條鼎鎭曰。訓鍊大將。承牌入來云矣。上命入侍。健修承命出。與之偕入進伏。上曰。兵判則何不入來。近來此重臣。全無恪勤之意。徒事規避之習。予所以委毗拔擢者。果何如。而不思報效。惟意占便耶。方有政命。使之卽爲入來。南兵使各別擇差。可也。健修出傳還入。上曰。南兵使。誰當爲之。命善曰。李漢泰地望資歷。可合差遣矣。上曰。予意亦然。李漢泰爲人。儘多可取矣。樂性曰。今番冊禮慶科出身韓垕瑾。年今七十八。而頃日軍門試才時。擧沙十五斗。有調用之命。而該曹軍門。尙不擧行。不無向隅之歎云。年老人事。有不可知。今當歲初。適有所聞。敢此仰達矣。上曰。年近八十。膂力能擧十五斗沙。以此向有收用之命。而銓曹及軍門。尙不檢擬。今日內。巡將啓下。可也。出擧條上曰。嶺伯之病。足可調理赴任云耶。命善曰。此與一時微恙有異。源委旣深。彌留亦久。故近雖稍減。蘇完則決難易期云。而嶺南又是雄藩。春秋之行。部簿書之旁午。以今所見。似無抵當之望矣。命善曰。平安兵使屢呈辭狀。必欲一遞云矣。上曰。有何可遞之端耶。命善曰。聞有親病。而向來遠接使。捉治兵房裨將。以此亦不無難安之心云矣。上曰。刑判今適登筵。本事詳奏。可也。時俊曰。臣以遠接使下去時。行至安州。欲爲入接於兵使所處運籌軒。則兵使以爲。大臣卽都體察使。監司例兼巡察使。故入處運籌軒。而若非都體巡察。則自古無入處之例云。故臣以重臣奉命。例兼體察使。無不可入處之意。屢次往復。終始固執。遂不得不推治其兵裨矣。命善曰。平安兵使具以謙。以其親病。連呈辭狀。揆以情理。有難强令察任。今姑許遞。何如。上曰。依爲之。出擧條命善曰。平安兵使之代。實無可合之人矣。上曰。俄者李漢泰。雖有酬酢於南兵使。而平兵。視南兵。尤是雄閫。試之於此。亦無不可。然惟在卿商量爲之之如何矣。命善曰。李漢泰誠好矣。善復曰。昨冬軍布減半蕩減。三百年所無之特恩。軍民莫不感祝。而至於訓局軍布給代。以關西木五十同。分定軍布。曾無關西木取用之例。今不可創開。關西木五十同。還納備局。臣營江都仙源庫木五十同取用。限五六年。自本局。分排備充。事甚便好。惶恐敢達。上曰。依爲之。出擧條善復曰。軍器寺別破陣給代。自本寺。請得取用事。命下矣。甲冑米。事當請得。而惠廳留儲不敷。適有雕羽價錢。以一千七十兩劃給。則朝家更無分定之事。惶恐敢達。上曰。依爲之。出擧條璹曰。大典通編中。多有釐正之處。待還下。更當一番看詳矣。上曰。諸大臣亦當輪示還下後。合釐正處。隨加釐正。仍卽輪示於諸大臣。可也。昌順曰。永禧殿第二室屛風。有修改處。而爲此移安。事涉屑越。何以爲之乎。上曰。待酌獻禮時擧行。可也。上命有司堂上進前。一祥有隣時俊等。以次進伏。上曰。頃以勅需會減事。有所傳敎。而更思之。關西則有會外云。自可推移充給。京畿則自京廳會減。亦可以闊狹。而海西則無會外名色。又不關由於京廳。得無侵及民邑之慮乎。大抵今番勅行。旣由於無前邦慶。故果有提飭之擧。而外邑擧行。多有過濫處。且聞海西則參差不齊云。不可無一番定例。故已令戶判。從長釐正。而定例出後。使民邑有益無怨。然後方可謂得體矣。向來關問諸道云矣。成冊。已爲上來乎。一祥曰。未及上來矣。上曰。京師件。已爲就緖否。一祥曰。姑未及釐正矣。上曰。頃聞遠接使言。箕伯以爲。會外不足處。欲以蠲徭錢。備荒太。充給云。予意則不然。此非朝家之所知。而當初設施。旣出爲民。八九年生殖。皆出於民。今爲支勅。監色之無面。取用民物。事涉無謂。以此筵敎。使箕伯知之。海西若無會外。則如何區處與否。詳問。可也。有隣曰。當依下敎。詳報於兩道臣矣。上曰。向來具膺。未能諦聽矣。物價定價一款。已爲完定否。一祥曰。姑未及完定。當待諸邑成冊之來到。可以參互決定矣。上曰。借用一款。予意則不必防塞矣。一時借用之物。盡爲造置。則守令必無措手之路矣。時俊曰。若不防塞。則各邑互相推移之際。似有生頉之慮矣。上曰。今番南陽下吏方席事。果如卿言。而自邑中推移。則豈有此弊乎。命善曰。一切防塞。則反有生弊之慮。自邑中推移之物。許其推移。好矣。時俊曰。恐有貽弊民間之慮。故諸道以此防塞矣。上曰。定例善爲之。則此後勅行。可以按而行之矣。彼人雖或以比前稍實爲言。出示定例。則自當無辭矣。命善曰。至今無定例。大是闕典。及此爲之。恐合事宜矣。耆曰。兩司前啓。毋論新舊。事關懲討。不容少緩。則惟當務積忱誠。冀降允兪。而兩司多臺。日事違牌。況今歲首。朝參隔日。賓對有命。無一人承牌者。事體道理。極其慨惜。臣謂有情勢實病外。違牌諸臺。倂施譴罷之典。斷不可已也。上曰。依爲之。出擧條上謂塾曰。何日到營乎。塾曰。十二月晦日到任矣。御筆奉安於臣家矣。臣旣率眷赴任。則空舍奉安。事甚惶悚。何以爲之乎。上曰。入櫃中。送于本宮。可也。塾曰。儀軌釐正之役。臣旣移任。此則使新提調監董。何如。上曰。唯。上曰。政官入來。開政與否。知入。健修出問。還奏曰。姑不入來云矣。上曰。申飭之下。兵判之尙不入來。安有如許紀綱。入直敎鍊官。自兵曹決棍五度後。草記。卽不入來之委折。亦爲知入。健修出問。還奏曰。兵曹判曹陳疏到院矣。上命持入。鼎鎭讀奏訖。上曰。原疏還給。使之催促入來開政。上曰。鄭萬始終不入來云耶。鼎鎭曰。連爲催促。而不爲入來矣。上命書傳敎曰。試事卽往役。況有先入場後拿處之命。則職名肅謝。非所可論。然猶逡巡。寧有如許紀綱。抄啓文臣鄭萬始。本職汰去。月串僉使除授。使之當日辭朝。拿處傳旨勿施。時任僉使遞付京職。上命來待耆堂入侍。健修承命出。與耆社堂上趙暾偕入進伏。上曰。久不相見矣。卿於幾年之後。今始登筵乎。暾曰。臣嘗以賓客入侍。今爲十六七年矣。上曰。筋力。何如。暾曰。筋力則不知甚衰。而以有脚病之故。起居之節。最難自力矣。上曰。有子幾人乎。暾曰。今有三子矣。上曰。有立朝之人否。暾曰。趙鎭完曾經主簿矣。上謂命善曰。彼重臣之子。似無不可收錄之事矣。命善曰。然矣。仍命書傳敎曰。召見之後。豈無優老之擧。耆堂趙暾。加給歲饌。重臣家。近無立朝之人。因此聞有子三人云。一人令該曹調用。耆堂嚴璹家歲饌。一體加給事。分付。暾曰。聖恩至此。感泣不知所達矣。命暾先退。仍命大臣備堂退出。上曰。禮判則以通編事。有下詢者勿退。可也。仍命進前。敎曰。原編之外。增補者。爲幾何。昌順曰。各條。略有添入者。而不甚夥然矣。仍奏曰。大典通編。旣承從近還下之敎。不可不更加校正。然後可以入刊。而校正之役。不可無郞廳。前郞廳李家煥。自初看檢。旣知首尾。啓下差出。使之着意擧行。何如。上曰。依爲之。出擧條仍命書傳敎曰。今聞纂輯堂上言。大典通編。雖已編次。校正之役。須有郞廳。可以分力爲之。郞廳一人啓下。以校正郞廳稱號。使令着意校正。校正後印役時。亦令監董。書訖。命退。諸臣以次退出。